## Pravilnik o slučajevima, uvjetima, postupku i načinu preuzimanja obveza organizacija i poslodavaca iz članka 53. Zakona o mirovinskom i invalidskom osiguranju

### NN 70/1997 (7.7.1997.), Pravilnik o slučajevima, uvjetima, postupku i načinu preuzimanja obveza organizacija i poslodavaca iz članka 53. Zakona o mirovinskom i invalidskom osiguranju

# **REPUBLIČKI FOND MIROVINSKOG I INVALIDSKOG OSIGURANJA RADNIKA HRVATSKE**

Na temelju članka 54. stavka 1. i 2. Zakona o mirovinskom i invalidskom
osiguranju ("Narodne novine", br. 26/83., 5/86., 42/87., 34/89., 57/89.,
40/90., 9/91., 26/93., 96/93., 44/94., 59/96. i 20/97) i članka 6. točke
1. Statuta Republičkog fonda mirovinskog i invalidskog osiguranja radnika
Hrvatske ("Narodne novine" br. 58/90., 21/92., 116/93. i 23/95.), Upravni
odbor Republičkog fonda mirovinskog i invalidskog osiguranja radnika Hrvatske,
na sjednici održanoj 20. lipnja 1997. donosi

## **PRAVILNIK**

### **O SLUČAJEVIMA, UVJETIMA, POSTUPKU I NAČINU PREUZIMANJA OBVEZA ORGANIZACIJA I POSLODAVACA IZ ČLANKA 53. ZAKONA O MIROVINSKOM I INVALIDSKOM OSIGURANJU**

Članak 1.

Ovim pravilnikom utvrđuju se slučajevi kada organizacije i poslodavci
ne mogu izvršavati obveze iz članka 53. Zakona o mirovinskom i invalidskom
osiguranju (skraćeno: ZOMIO), postupak za utvrđivanje tih slučajeva te
uvjeti i način kada Republički fond mirovinskog i invalidskog osiguranja
radnika Hrvatske (skraćeno: Fond) preuzima izvršenje tih obveza.

Ovim pravilnikom utvrđuju se i drugi slučajevi u kojima osiguravanje
prekvalifikacije ili dokvalifikacije i zaposlenja pada na teret Fonda.

Članak 2.

Smatra se da organizacija iz objektivnih razloga ne može izvršavati
obveze iz članka 53. ZOMIO u slučajevima:

a) prestanka organizacije prema zakonu, kada obveze organizacije, prema
odredbama zakona, ne preuzimaju pravni sljednici;

b) iz članka 243. Zakona o radu, ako organizacija dade poslovno ili
osobno uvjetovani otkaz invalidu rada, jer ga ne može zaposliti na nekim
drugim poslovima;

c) elementarnih nepogoda, zbog kojih se obustavi ili znatno smanji opseg
poslova organizacije i kada se zbog toga u organizaciji isplaćuje najniža
plaća;

d) kada se radi o osiguraniku, invalidu rada, kod kojeg je invalidnost
nastupila za vrijeme pripravničkog staža, ako je pripravnik zasnovao radni
odnos na određeno vrijeme, prema članku 10. Zakona o radu.

Članak 3.

Smatra se da poslodavac iz objektivnih razloga ne može izvršavati obveze
iz članka 53. ZOMIO u slučajevima:

a) kada se radi o osiguraniku zaposlenom u svojstvu kućnoga pomoćnog
osoblja;

b) kada se radi o osiguraniku zaposlenom kod poslodavca, koji zbog svojih
ekonomskih mogućnosti nije u stanju izvršavati te obveze;

c) iz članka 243. Zakona o radu, ako poslodavac dade poslovno ili osobno
uvjetovani otkaz invalidu rada, jer ga ne može zaposliti na nekim drugim
poslovima;

d) kada zbog smrti poslodavca ili drugih razloga dođe do trajnog prestanka
obavljanja djelatnosti;

e) kada dođe do prestanka rada stranog predstavništva ili strane tvrtke
u Republici Hrvatskoj.

Članak 4.

Kada je invalidnost osiguranika nastala pod okolnostima iz članka 22.
i 25. do 27. ZOMIO, za vrijeme trajanja radnog odnosa osiguranika - invalida
rada, troškove zapošljavanja i novčanih naknada iz članka 53. stavka 5.
i 7. ZOMIO, snosi Fond, a obveze osiguranja prekvalifikacije ili dokvalifikacije
i zapošljavanja, preuzima Fond samo u slučajevima i uvjetima iz članka
2. i 3. ovoga pravilnika.

Članak 5.

Osim u slučajevima iz članka 2. i 3. ovoga pravilnika Fond osigurava
prekvalifikaciju ili dokvalifikaciju i zaposlenje (s odgovarajućim naknadama)
i:

a) osobama kod kojih je invalidnost nastala za vrijeme produženog osiguranja
u Fondu, za koje je plaćen doprinos;

b) osobama koje osobnim radom samostalno, u obliku zanimanja, obavljaju
profesionalnu djelatnost, obvezno osiguranim u Fondu;

c) osobama kod kojih je invalidnost nastala pod okolnostima iz članka
22. do 28. ZOMIO, ako nisu u radnom odnosu;

d) drugim osobama u slučajevima kada je to propisano zakonom.

Članak 6.

Na zahtjev organizacije kojoj pripada zaposlenik kod kojega je utvrđena
invalidnost, odnosno poslodavca, područna služba Fonda na čijem je području
sjedište organizacije ili poslodavca, utvrđuje činjenice iz članka 2. do
5. ovoga pravilnika.

Na temelju utvrđenih činjenica, prema stavku 1. ovoga članka, područna
služba Fonda koja vodi postupak za ostvarivanje prava iz mirovinskog i
invalidskog osiguranja, rješenjem utvrđuje obvezu Fonda u svakom pojedinom
slučaju.

Članak 7.

Ako slučajevi iz članka 2. i 3. ovoga pravilnika nastupe za vrijeme
čekanja na prekvalifikaciju ili dokvalifikaciju, za vrijeme prekvalifikacije
ili dokvalifikacije ili za vrijeme čekanja invalida rada na zaposlenje
Fond će, na zahtjev organizacije, odnosno poslodavca, preuzeti obveze iz
članka 53. ZOMIO prema postupku iz ovoga pravilnika.

Članak 8.

Obveze koje Fond preuzima, prema ovom pravilniku traju dok traju objektivne
okolnosti zbog kojih organizacija, odnosno poslodavac, ne može te obveze
izvršavati.

Prestanak objektivnih okolnosti iz stavka 1. ovoga članka, utvrđuje
rješenjem područna služba Fonda.

Članak 9.

Ovaj pravilnik stupa na snagu idućeg dana nakon objave u "Narodnim novinama".

Klasa: 140-13/97-01/2626
Urbroj: 341-99-01/97-3
Zagreb, 20. lipnja 1997.

Predsjednik
Upravnog odbora Republičkog fonda
mirovinskog i invalidskog osiguranja
radnika Hrvatske
**dr. sc. Đuro Njavro,** v. r.

Pravilnik, NN 70/1997-1220